**ยาเน็ก รูเบ็ช** (เช็ก: *Janek Rubeš*; เกิดวันที่ 24 ธันวาคม 1987) เป็นนักข่าว ผู้ผลิตสารคดี ผู้กำกับ และวล็อกเกอร์ชาวเช็กเกีย เขาเป็นที่รู้จักจากช่องยูทูบ *ออนิสต์ไกด์* ที่เขาทำขึ้นร่วมกับฮ็อนซา มิกุลกา (*Honza Mikulka*) เพื่อนและตากล้อง ช่องยูทูบดังกล่าวให้ข้อมูลเคล็ดลับการท่องเที่ยว รวมถึงวิธีการหลีกเลี่ยงการหลอกลวงนักท่องเที่ยวและกับดักนักท่องเที่ยวในเมืองใหญ่ ๆ โดยเฉพาะปราก

ในปี 2016 นิตยสารฟอบส์ฉบับภาษาเช็กระบุให้รูเบ็ชเป็นหนึ่งใน *30 ป็อต 30*: *ชาวเช็กอายุต่ำกว่า 30 ปีที่มีความสามารถมากที่สุด 30 คน* ในปี 2019 เขาได้รับรางวัล *นอวินาร์สกาเกรเป็ลกา [cs]* ("นกกระทานักข่าว" รางวัลนักข่าวอายุน้อยของการมอบรางวัลกาเร็ล ฮาวลีเช็ก บอรอฟสกี) สำหรับงานข่าวเชิงสืบสวนสอบสวนที่กล้าหาญของเขา หนังสือพิมพ์อังกฤษ *ดิอินดิเพนเดนต์* ยกให้เขาและฮ็อนซาเป็น "นักบุญองค์อุปถัมภ์แห่งการท่องเที่ยวในปราก"

ชีวิตช่วงต้น
------------

รูเบ็ชจบการศึกษาจากสถาบันภาพยนตร์มิร็อสลัฟ อ็อนดรีเช็ก ในปีเซ็ก และจากมหาวิทยาลัยตอมาช บาจา ในซลีน ยัน รูเบ็ช (*Jan Rubeš*) บิดาของเขา เป็นคนในวงการผลิตรายการโทรทัศน์

อาชีพ
-----

ในปี 2006 รูเบ็ชเผยแพร่วิดีโอไวรัลในฐานะส่วนหนึ่งของดูโอชื่อ *นอยส์บราเดอส์* (*Noisebrothers*) คู่กับยินดรา มาลีก (*Jindra Malík*) นับตั้งแต่ปี 2006 เขามีส่วนร่วมกับ *สตรีม.เซเซ็ต* (*Stream.cz*) ช่องโทรทัศน์ทางอินเทอร์เน็ตที่เขาได้สร้างสรรค์รายการที่ประสบความสำเร็จมากมายตลอดระยะเวลาหลายปี เช่น *ฮาวทูดูอิต* (*How to Do It*), *เอ็นบีเอ็น* (*NBN*), *ไลฟ์อินลักชัวรี* (*Life in Luxury*), *นครหลอกลวง ?* (*City of Scams ?*) และ *ปรากปะทะคนชั่ว* (*Prague vs. Crooks*) ซึ่งเผยแพร่ในปี 2015 ในรายการนี้ เขาบันทึกเป็นสารคดีเกี่ยวกับปรากในฐานะนครของอาชญากรรมที่มีการจัดการอย่างเป็นระบบ เช่น เครือข่ายอาชญากรรมรถแท็กซี่ที่คิดค่าโดยสารแพงหลายเท่าจากค่าโดยสารปกติ นอกจากนี้เขายังเคยเป็นตากล้องให้กับรายการสารคดีสถาปัตยกรรม *เกเบรียนเวร์ซุส* (*Gebrian versus*) และ *ยีดลอ เอ็ส.เอร์.ออ.* (*Jídlo s.r.o.*)

ในปี 2018 เขาลาออกจากสตรีม.เซเซ็ตเพื่อเข้าร่วมกับเซ็ซนัมซปราวี (*Seznam Zprávy*) ช่องข่าวเช็กที่เพิ่งถือกำเนิดขึ้นใหม่ในเวลานั้นและเป็นช่องรายการของบริษัทสื่ออินเทอร์เน็ตสัญชาติเช็ก เซ็ซนัม.เซเซ็ต (*Seznam.cz*) ระหว่างปี 2018 ถึง 2019 เขายังเป็นผู้ดำเนินรายการและเป็นผู้เขียนบทของทอล์กโชว์ *วเซ็นตรู* (*V Centru*; "อยู่ตรงกลาง")

### *ออนิสต์ไกด์*

นับตั้งแต่ปี 2016 เขาได้เผยแพร่วิดีโอทางช่องยูทูบ *ออนิสต์ไกด์* (*Honest Guide*) คู่กับฮ็อนซา มิกุลกา เพื่อนและช่างภาพ โดยเผยแพร่เป็นภาษาอังกฤษและบางครั้งเป็นภาษาเช็ก ช่องดังกล่าวมีเนื้อหาเกี่ยวกับเคล็ดลับการท่องเที่ยวสำหรับนักท่องเที่ยว โดยเฉพาะเคล็ดลับในการหลีกหนีกับดักนักท่องเที่ยวและการหลอกลวงนักท่องเที่ยวในหลายเมือง หลัก ๆ อยู่ในปราก นอกจากนี้ยังเคยถ่ายทำวิดีโอในเมืองอื่น ๆ ในประเทศเช็กเกีย เช่น เชสกีกรุมลอฟ, ปาร์ดูบีตเซ และเบอร์โน รวมถึงประเทศอื่น ๆ เช่นในนครนิวยอร์ก, เคียฟ, เฮลซิงกิ และอินส์บรุค

ข้อมูลจากเดือนเมษายน 2022 ช่องยูทูบดังกล่าวมียอดผู้ติดตามมากกว่า 1 ล้านบัญชี และมียอดเข้าชมสะสมมากกว่า 47.5 ครั้ง วิดีโอจำนวนมากจากช่อง *ออนิสต์ไกด์* ถูกลบไปในเดือนมีนาคม 2021 จากข้อพิพาทเรื่องลิขสิทธิ์ ทั้งยาเน็ก รูเบ็ช และฮ็อนซา มิกุลกา เป็นลูกจ้างของเตเว เซ็ซนัม (*TV Seznam*) จนถึงสิ้นปี 2020 และพวกเขาถ่ายทำวิดีโอเนื้อหาเดียวกันกับในช่องยูทูบเพื่อใช้เผยแพร่ทางโทรทัศน์ วิดีโอที่ส่งให้แก่เตเว เซ็ซนัม เผยแพร่นั้นเป็นภาษาเช็ก แต่มีเนื้อหาเดียวกันกับวิดีโอภาษาอังกฤษในยูทูบ และในวันที่ 2 ตุลาคม 2020 ทั้งคู่ได้ก่อตั้งช่องยูทูบภาคภาษาเช็กในชื่อ *กลุตซิซปราฮี* (*Kluci z Prahy*)

อ้างอิง
-------

1. ↑  "A reporter got a million subscribers by pointing out scams. Now he's showing off the ways he's changed his home city". *tubefilter.com* (ภาษาอังกฤษ). 18 April 2022. สืบค้นเมื่อ 2022-04-18.
2. ↑  "The Honest Guide to The City of Prague". *Tres Bohemes* (ภาษาอังกฤษแบบอเมริกัน). 2018-01-23. สืบค้นเมื่อ 2019-05-28.
3. ↑  Amendola, Mario (2019-04-15). "Honest Guide: i paladini dell'onestà a Praga". *La voce del Trentino* (ภาษาอิตาลี). สืบค้นเมื่อ 2019-05-28.
4. ↑  "Janek Rubeš: The Honest Prague Guide". *Prague Visitor Magazine* (ภาษาอังกฤษแบบอเมริกัน). 2016-11-30. คลังข้อมูลเก่าเก็บจากแหล่งเดิมเมื่อ 2019-05-12. สืบค้นเมื่อ 2019-05-12.
5. ↑  "Map to the Honest Guide". *Prague.tv* (ภาษาอังกฤษ). คลังข้อมูลเก่าเก็บจากแหล่งเดิมเมื่อ 2019-05-28. สืบค้นเมื่อ 2019-05-28.
6. ↑  "JANEK RUBEŠ". *Forbes.cz*. สืบค้นเมื่อ 28 July 2019.
7. ↑  "Odvážná práce při odhalování šmejdů. Janek Rubeš získal prestižní novinářskou cenu". *Seznam Zprávy*. 2019. สืบค้นเมื่อ 2019-05-28.
8. ↑  "How not to get ripped off in Prague". *The Independent* (ภาษาอังกฤษ). 2017-12-21. สืบค้นเมื่อ 2019-05-28.
9. ↑  "HONEST GUIDE - YouTube". *YouTube*.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ยาเน็ก รูเบ็ช**

* Honest Guide ที่ยูทูบ
* Rubeš articles at seznamzpravy.cz

| ฐานข้อมูลการควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| นานาชาติ | 
* VIAF

 |
| ประจำชาติ | 
* เช็กเกีย

 |